पाएं अपने शहर की ताज़ा ख़बरें और फ्री ई-पेपरडाउनलोड करें
जिले में 18 से 44 साल की उम्र वालों के कोविड वैक्सीन रविवार से लगनी शुरू होगी। प्रदेश व देश में 1 मई से शुरुआत हो गई, लेकिन जिले में वैक्सीन शनिवार देर रात पहुंच पाई, ऐसे में रविवार से इस आयु वर्ग के लिए टीकाकरण शुरू किया जाएगा।
इस उम्र के लोगों के लिए रविवार को 15 साइट तय की गई है। इन साइट्स पर जाने से पहले लाभार्थी को कोविन पोर्टल पर ऑनलाइन रजिस्ट्रेशन और संबंधित साइट (जहां वह टीका लगवाने का इच्छुक है) पर शेड्यूल बुक करना होगा। इस वर्ग के लिए ऑन स्पॉट रजिस्ट्रेशन का कोई विकल्प नहीं होगा। यानी मौके पर जाकर टीका नहीं लगवा पाएंगे। आरसीएचओ डॉ. देवेंद्र झालानी ने बताया कि शनिवार देर रात 18 प्लस वालों के लिए 20 हजार डोज की सप्लाई मिली है। प्राइवेट साइट्स बंद, वैक्सीन वापस मंगवाई : शहर में कोविड वैक्सीन के लिए प्राइवेट हॉस्पिटलों में संचालित साइट्स फिलहाल बंद कर दी गई है। टीके की कमी के चलते यह निर्णय किया गया है। इन हॉस्पिटलों को सरकार तय राशि पर टीका दे रही थी। अब इन साइट्स को ऑनलाइन पाेर्टल पर ब्लॉक करने के साथ ही उनसे टीका भी वापस मंगा लिया गया है। शनिवार को प्राइवेट साइट्स पर टीके नहीं लगे।
भास्कर नॉलेज- कोविड संक्रमण से उबरने के 8 हफ्ते बाद ही लगवाएं टीका
Q. मुझे कोवैक्सिन/कोविशिल्ड कौन सी वैक्सीन लेनी चाहिए? A. दोनों में कोई ख़ास अंतर नहीं है और दोनों की अपनी कुछ विशेषताएं हैं। इसलिए जो भी जल्दी उपलब्ध हो उसे लगवा लें। कोवैक्सिन की दूसरी खुराक 4 सप्ताह के अंतराल के बाद और कोविशिल्ड 6-8 सप्ताह के अंतराल के बाद ली जाती है। Q. टीकाकरण के बाद क्या सावधानियां बरतनी चाहिए? A. ज्यादातर लोग सामान्य रूप से काम करने में सक्षम हैं। कुछ को हल्का बुखार और हाथ में दर्द हो सकता है। आइस पैक लगाएं या पेरासिटामोल ले सकते हैं। टीके के दिन तरल पदार्थ अधिक लें।
Q. टीकाकरण के बाद मुझे कोरोना वायरस से इम्युनिटी कब मिलेगी? A. कहा जाता है कि ज्यादातर लोग पहली खुराक के 2 सप्ताह बाद 50% प्रतिरक्षा प्राप्त करते हैं। हालांकि पूर्ण प्रतिरक्षा दूसरी खुराक के 2 सप्ताह बाद विकसित होती है। Q. क्या मुझे अब मास्क पहनने की जरूरत है, जबकि मुझे वैक्सीन लग गई है? A. हां...वायरस तेजी से फैल रहा है और आप मास्क नहीं पहनते हैं संक्रमित हो सकते हैं (भले ही हल्के या कोई लक्षण न हों)। ऐसे में जोखिम यह है कि आप कुछ दिनों के लिए दूसरों को संक्रमित कर सकते हैं।
Q. वैक्सीन दिल और मधुमेह के मरीजों के लिए सुरक्षित है? A. हां... ये वही मरीज हैं, जिन्हें कोरोना से बहुत ज्यादा खतरा है, इसलिए उन्हें प्राथमिकता से टीका लगाया जाना चाहिए। Q. क्या मुझे कोरोना से पहले अपने दिल की दवाओं को रोकने की आवश्यकता है? A. नहीं ... एस्पिरिन / क्लोपिडोग्रेल / टीकाग्रेलोर जैसे रूटीन ब्लड थिनर सहित सभी दवाओं को जारी रखा जाना चाहिए। एंटीकोआगुलंट्स जैसे एसिट्रोम/वारफारिन/रिवोरोकसाबैन आदि ले रहे रोगियों को टीके से पहले सलाह लेने की आवश्यकता होती है। वे भी रक्त परीक्षण के बाद वैक्सीन ले सकते हैं। Q. कोविड संक्रमण के कितने समय बाद मुझे वैक्सीन की खुराक लेनी चाहिए? A. कोविड संक्रमण के बाद वैक्सीन लेने में न्यूनतम अंतराल 8 सप्ताह होना चाहिए। Q. मुझे वैक्सीन की पहली खुराक मिली है और फिर कोविड संक्रमण हुआ है, मुझे दूसरी खुराक कब लेनी चाहिए? A. इसके लिए भी कम से कम 8 सप्ताह का गैप रखना जरूरी है।
वैक्सीन नहीं लगवाई थी, कोरोना हुआ और 2 दिन में पति-पत्नी का निधन हो गया
कुन्हाड़ी के एक परिवार में काेराेना कहर बनकर टूटा। दाे दिन में पति-पत्नी की मृत्यु हाे गई। दाेनाें ने ही यह कहते हुए वैक्सीन नहीं लगवाई थी कि हम ताे घर से बाहर नहीं निकलते हैं। पूरी सावधानी रखते हैं। वैक्सीन की जरूरत नहीं है। एक हफ्ते पहले दोनों को संक्रमण हुआ।
शुक्रवार काे पत्नी का निधन हुआ और शनिवार काे हाॅस्पिटल ले जाते समय रास्ते में ही पति की सांसें थम गई। वापस घर ले जाने की बजाय परिजन सीधे मुक्तिधाम ले गए और वहीं कर्मयाेगी सेवा संस्थान के राजाराम कर्मयोगी और मोइन सहयाेग से उनका अंतिम संस्कार किया गया। नांता में मेडिकल स्टाेर संचालक पंकज जैन सिंघई ने बताया कि उनकी सास कुन्हाड़ी निवासी संताेष बिनानी की तबीयत बिगड़ी ताे तलवंडी स्थित प्राइवेट हाॅस्पिटल ले गए, जहां उन्हें चेस्ट में इंफेक्शन बताया। उसके बाद ससुर विमल जैन की तबीयत बिगड़ी ताे उन्हें भी वहीं दिखाया। दाेनाें के चेस्ट में इंफेक्शन बताया और काेराेना का ट्रीटमेंट शुरू कर दिया।
शुक्रवार काे सास की साइलेंट अटैक से माैत हाे गई। शनिवार काे ससुर की तबीयत बिगड़ी ताे मैं और मेरा छाेटा भाई प्रियंक जैन उन्हें लेकर हाॅस्पिटल के लिए रवाना हुए। एराेड्रम सर्किल पर उनकी सांसें थम गई। पंकज ने बताया कि उन्हें कई बार कहा कि वैक्सीन लगवा लाे, लेकिन हर बार यह कहकर टाल जाते थे कि हम ताे वैसे ही सबसे अलग रहते हैं। घर से बाहर नहीं निकलते हैं। काश, उन्हाेंने वैक्सीन लगवा ली हाेती ताे कम से कम जान ताे बच जाती।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn